作者：李甲
词牌/韵律：吊严陵

paragraphs: 蕙兰香泛，孤屿潮平，惊鸥散雪。
迤逦点破，澄江秋色。
暝霭向敛，疏雨乍收，染出蓝峰千尺。
渔舍孤烟锁寒碛。
画鹢翠帆旋解，轻舣晴霞岸侧。
正念往悲酸，怀乡惨切。
何处引羌笛。
追惜。
当时富春佳地，严光钓址空遗迹。
华星沈后，扁舟泛去，萧洒闲名图籍。
离觞吊终寓目，意断魂消泪滴。
渐洞天晚，回首暮云千古碧。